ኣብ ትግራይ አብ ዝሓለፉ ዓመታት፡ በብሰለስተ ዓመት ኣፈላላይ ኣርባዕተ ዙር ምዘና ብቕዓት ተምሃሮ ከምዝተኻየደ ሓላፊ ቢሮ ትምህርቲ ትግራይ፡ ዶክተር ገብረመስቀል ካሕሳይ ንቢቢሲ ተዛሪቡ። እቲ ሓላፊ ከምዝብሎ፡ እቲ ዝተገበረ ምዘና ብቕዓት ኮነ፡ ውጽኢት ሃገራዊን ክልላዊን ፈተና ከምዘርእዮ "ንታሕቲ ናይ ምውራድ ኩነታት" ኣሎ። መግለጺ ስእሊ, ዶክተር ገብረመስቀል ካሕሳይ ኣብ ታሕተዋይ ብርኪ ኣብ ዝተገበረ ምዘና ክእለት ምንባብ እውን "ብዙሓት ምንባብ ዘይክእሉ ተምሃሮ ከምዘለዉ" ከም ዝተርኣየ እቲ ሓላፊ ይገልጽ። እዚ ማለት፡ ካልኣይን ሳልሳይን ክፍሊ በጺሖም ምሉእ ንምሉእ ዘየንብቡ "ብዙሓት" ተምሃሮ ኣለዉ ማለት እዩ። ብዓይኒ ሃገራዊ ፈተናታት'ውን እንተኾነ ውጽኢት ተምሃሮ ክልል ትግራይ እናንቆልቆለ ይመጽእ ከምዘሎ እዩ ተገሊጹ። ኣብ 2009 ዓ.ም ሃገራዊ ፈተና ዓስራይ ክፍሊ ካብ ዝወሰዱ ተምሃሮ፡ እቶም 32 ምኢታዊት ሓሊፎም ነይሮም። ኣብ 2010 ፈተና ወሲዶም ዝሓለፉ ተምሃሮ ክረኣይ ከሎ ድማ፡ ካብቲ ቅድሚኡ ዝነበረ "ብፍርቂ ከምዝነከየ" ዶክተር ገብረመስቀል ይገልጽ። እዚ ድማ ብሚኢታዊት ክግለጽ ከሎ ኣስታት 16 ሚኢታዊት እዩ። ዶክተር ገብረመስቀል፤ ምኽንያት እቲ ምንቁልቋል ውጽኢት፡ "ምቅድዳሕ ስለዝነከየ" እዩ በሃሊ እዩ። "እቶም ክሓልፉ ዝግበኦም ብቕዓት ዘለዎም ተምሃሮ እዮም ሓሊፎም" ድማ ይብል። "ዝሓለፉ ብዝሒ ተምሃሮ እኳ እንተነከየ፤ ክሓልፉ ዝግበኦም ተምሃሮ ግን ሓሊፎም እዮም" ይብል። እቲ ምዘና እንታይ እዩ?
